A̱mgba̱m ma̱ng a̱cha̱chet nkyang a̱ga̱de ma̱ a̱di̱di̱t nang Yesu ku nyia̱ a̱zaghyi A̱yahudawa ba a̱ni,
ba̱ si̱ nwuak fwuo da̱ nggu bah.
Hu ku bai ma̱ cha̱chaat nang Ishaya a̱ta̱m a̱kwonu A̱gwaza wu nshei á̱zanson a̱ni,
nyia̱,
“A̱tyoli,
a̱nyan wa nwuak
a̱chuchuk da̱ a̱lyiat nzi̱t na?
Da̱ a̱vwuo a̱nyan kya nang á̱ ntak
chet Tyok A̱gwaza hu kpa̱sai?”
Huhwa si̱ mbyia̱ nwuak fwuo hu si̱ nkaat mbaa,
mat Ishaya bu hyia̱ nyia̱,
“A̱gwaza ku koot mba a̱fi̱fan.
A̱ si̱ bu tyia̱ nfwuo mba na si̱ khwu.
Kalak ba̱ du li ma̱ng á̱ghyi mba ba,
kalak ba̱ du fi̱k a̱lyiat nggu na mi̱ nfwuo mba na.
Ka̱ ku li a̱nia,
kalak ba̱ du bwuok á̱ bai da̱ a̱vwuo nung,
n choot baa.”
Ishaya ku hyia̱ a̱lyiat nani á̱ nfa Yesu,
mat a̱ ku mi̱ ndi a̱kyenkyai shi Kristi wu,
a̱wot a̱ si̱ mbwoi á̱niet ba nkhang.
A̱mgba̱m ma̱ng a̱nia,
á̱niet ma̱ a̱di̱di̱t si̱ mun nwuak fwuo di̱ Yesu.
Mbeang a̱cha̱chet a̱yaakwak a̱son mba ba,
ba̱ ku mun a̱ nwuak fwuo di̱ Yesu.
A̱wot mat si̱sak nang ba̱ ku nfwuong a̱wun A̱fa̱risawa ba a̱ni;
ba̱ ku ghwut kpa̱sai ba̱ si̱ tak nang ba̱ nnwuak fwuo bah;
nyia̱ kalak á̱ vwuong mba á̱ ghwut ndyo ma̱ á̱tutu a̱tung A̱yahudawa ba.
Mat ba̱ ku chat dyep da̱ a̱vwuo á̱nietbishyi a̱ swak si̱sak nang A̱gwaza na ndyep mba a̱ni.
A̱jawa Yesu si̱ ngeap a̱nu.
A̱ si̱ hyia̱ ma̱ng a̱gba̱ndang a̱nwuat nyia̱,
“Konyan wa nwuak fwuo da̱ nung a̱ni,
da̱ nung wa nang gu nnwuak fwuo hu bah;
a̱ nwuak fwuo da̱ a̱tyu a̱ ta̱m nung wa a̱ni!
Konyan wa nwuan nung a̱ni,
a̱ nwuan A̱tyu a̱ ta̱m nung wa a̱ni.
N ku mbai mi̱ swanta hu.
N si̱ ndi nang sai a̱ni,
da̱nian konyan wa nwuak fwuo da̱ nung,
a̱ si̱ mi̱n swan mi̱ ndyin bah.
“Konyan wa fa̱k tyiet nung hu,
da̱ nggu a̱ khwi hu a̱ni bah,
nung gwa na nyia̱ gu shi̱ri̱ya ji bah.
Mat n ku mbai n nyia̱ swanta hu shi̱ri̱ya ja bah.
N ku mbai wa n san a̱mgba̱m á̱niet ba mi̱ swanta hu.
“A̱tyu a̱ lak nung,
a̱wot a̱ si̱ lak san a̱lyiat nung na a̱ni;
a̱tyu a̱wa byia̱ a̱tyu á̱ na nyia̱ gu shi̱ri̱ya a̱ni.
A̱lyiat na nang n dyiat a̱ni,
ni̱nia na faat gu shi̱ri̱ya ji a̱tuk mam ngaan ka.
“Nkyang nang n tyiet a̱ni,
na̱ neet da̱ a̱vwuo nung kya bah.
A̱tyia̱ nung wu wa a̱ ta̱m nung a̱ni;
nggu wa tak nung a̱lyiat nang n dyiat a̱ni.
A̱wot n bu ndyen,
a̱lyiat nggu na nwuat swuan sang sangba̱p.
Mat a̱nia,
a̱mgba̱m kyang nang n hyia̱ a̱ni,
n hyia̱ nhu ma̱ cha̱chaat ma̱ng kyang hu nang A̱tyia̱ nung tak ma̱ng a̱nung n dyiat a̱ni.”